वैश्विक बाजारों में मजबूत रुख के साथ घरेलू बाजार में सटोरियों की लिवाली से सोने का वायदा भाव आज 0.48 प्रतिशत की बढ़त के साथ 29,660 रुपये प्रति 10 ग्राम पर पहुंच गया। मल्टी कमोडिटी एक्सचेंज में अप्रैल महीने की डिलिवरी के लिए सोना 142 रुपये या 0.48 प्रतिशत की बढ़त के साथ 29,660 रुपये प्रति 10 ग्राम पर पहुंच गया। इसमें 36 लॉट के लिए कारोबार हुआ। फरवरी डिलिवरी के लिए यह मूल्यवान धातु 137 रुपये या 0.46 प्रतिशत की बढ़त के साथ 29,684 रुपये प्रति 10 ग्राम पर रही। इसमें 316 लॉट के लिए कारोबार हुआ। विश्‍लेषकों के अनुसार डॉलर की विनिमय दर में गिरावट से सोने में निवेश बढ़ा और इससे वैश्विक बाजारों में पीली धातु के भाव में तेजी रही। इसका घरेलू बाजार पर सकारात्मक प्रभाव पड़ा। वैश्विक स्तर पर सिंगापुर में सोने का भाव 0.31 प्रतिशत की बढ़त के साथ 1,341.50 डॉलर प्रति औंस पर रहा।